CELEX: 22006D0186
Language: sk
Date: 2005-07-20 00:00:00
Title: 2006/186/ES: Rozhodnutie Výboru veľvyslancov AKT–ES č. 8/2005 z  20. júla 2005  o stanovách a rokovacom poriadku Centra pre rozvoj podnikania (CDE)

8.3.2006   
            
            
               SK
            
            
               Úradný vestník Európskej únie
            
            
               L 66/16
            
         
      ROZHODNUTIE VÝBORU VEĽVYSLANCOV AKT–ES č. 8/2005
   z 20. júla 2005
   o stanovách a rokovacom poriadku Centra pre rozvoj podnikania (CDE)
   (2006/186/ES)
   VÝBOR VEĽVYSLANCOV AKT – ES,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1), ďalej len „dohoda“, a najmä na článok 2 ods. 6 písm. a) prílohy III k tejto dohode,
   so zreteľom na internú dohodu predstaviteľov vlád členských štátov z 12. septembra 2000 uzavretú na zasadnutí Rady o financovaní a správe pomoci Spoločenstva podľa finančného protokolu k tejto dohode,
   keďže:
   
               (1)
            
            
               Článok 2 ods. 6 prílohy III k dohode ukladá výboru veľvyslancov, aby po podpise dohody schválil stanovy a rokovací poriadok Centra pre rozvoj podnikania (ďalej len „centrum“), vrátane jeho dozorných orgánov.
            
         
               (2)
            
            
               Druhý pododsek článku 1 protokolu č. 2 o výsadách a imunitách pripojeného k dohode rozširuje tieto výsady a imunity na zamestnancov centra.
            
         
               (3)
            
            
               V zmysle článku 2 ods. 6 písm. a) prílohy III k dohode by sa mala zriadiť správna rada ako dozorný orgán centra,
            
         ROZHODOL TAKTO:
   Článok 1
   Predmet
   1.   Centrum v zmysle prílohy III k dohode je spoločným technickým orgánom AKT – ES. Je právnickou osobou a u všetkých strán dohody požíva najširšiu právnu spôsobilosť, aká sa priznáva právnickým osobám rovnakého druhu.
   2.   Zamestnanci centra požívajú obvyklé výsady, imunity a vybavenie stanovené v protokole č. 2 o výsadách a imunitách a uvedené vo vyhláseniach VI a VII, ktoré sú pripojené k dohode.
   3.   Centrum je neziskovou organizáciou. Jeho sídlo je v Bruseli a má decentralizované pobočky v každom z regiónov AKT podľa uváženia správnej rady.
   Článok 2
   Ciele
   1.   Centrum koná v súlade s ustanoveniami a zásadami uvedenými v dohode. Usiluje sa o dosiahnutie cieľov uvedených v článku 2 prílohy III k dohode.
   2.   Centrum podrobnejšie vymedzí tieto ciele v dokumente o svojej politike.
   Článok 3
   Inštitucionálna spolupráca
   1.   Spolupráca centra s inými orgánmi sa bude riadiť podľa zásad spolupráce, komplementárnosti a pridanej hodnoty vo vzťahu k akýmkoľvek iniciatívam pre rozvoj súkromného sektora, ktoré rozvíjajú verejnoprávne alebo súkromné subjekty. Centrum pri výkone svojich úloh postupuje selektívne.
   2.   Krajiny alebo regióny môžu centrum požiadať o pomoc pri príprave a vykonávaní celoštátnych alebo regionálnych predbežných programov, ktoré sa týkajú súkromného sektora.
   3.   Centrum sa môže požiadať o výkon, riadenie alebo spoluriadenie osobitných programov, ktoré uskutočňuje Komisia Európskych spoločenstiev (ďalej len „Komisia“) pre krajiny skupiny AKT.
   Článok 4
   Financovanie
   1.   Centrum sa financuje z Európskeho rozvojového fondu (ERF) podľa ustanovení finančného protokolu uvedeného v prílohe I k dohode a z vlastných príjmov tak, ako je to ustanovené v rozpočtovom nariadení centra.
   2.   Rozpočet centra môže získať ďalšie zdroje od iných strán na účely dosiahnutia cieľov centra ustanovených v dohode a vykonávania stratégie, ktorú vypracovalo centrum.
   3.   Centrum môže pri plnení svojich cieľov spravovať v mene tretích strán prostriedky, ktoré sú určené na vykonávanie činností uvedených v dohode a z ktorých majú prospech strany uvedené v prílohe III.
   Článok 5
   Výbor veľvyslancov
   1.   Článok 2 ods. 6 prílohy III k dohode ustanovuje, že:
   „Výbor veľvyslancov je dozorným orgánom centra. Po podpise uvedenej dohody výbor:
   
               a)
            
            
               vypracuje stanovy a rokovací poriadok centra vrátane jeho dozorných orgánov;
            
         
               b)
            
            
               vypracuje stanovy týkajúce sa zamestnancov, rozpočtových pravidiel a služobného poriadku;
            
         
               c)
            
            
               dohliada na prácu orgánov centra a
            
         
               d)
            
            
               vypracuje pracovný postup a postupy schvaľovania rozpočtu centra.“
            
         2.   Výbor schváli celkovú stratégiu centra na základe návrhu správnej rady.
   Článok 6
   Orgány
   Dozornými orgánmi centra sú správna rada a riaditeľstvo.
   Článok 7
   Riaditeľstvo
   1.   Na čele centra stojí riaditeľ. Riaditeľovi pomáha zástupca riaditeľa, ktorý sa mu zodpovedá a ktorý vykonáva prevádzkové úlohy.
   Riaditeľ a zástupca riaditeľa sú prijímaní do zamestnania na základe ich manažérskych schopností a profesionálnej spôsobilosti uskutočňovať ciele a úlohy stanovené centru v dohode, a najmä v článku 2 prílohy III k dohode.
   2.   Riaditeľa a zástupcu riaditeľa menuje Výbor veľvyslancov AKT – ES (ďalej len „výbor“) na základe postupu a náplne práce, ktoré výbor schválil vopred. Vymenovanie riaditeľa a zástupcu riaditeľa sa zhoduje s päťročným trvaním finančného protokolu ERF. Funkčné obdobie trvá maximálne päť rokov bez možnosti opätovného vymenovania. Post riaditeľa a zástupcu riaditeľa striedavo zastávajú štátni príslušníci AKT a EÚ.
   3.   Spolupredsedovia výboru podpisujú menovacie dekréty riaditeľa a zástupcu riaditeľa.
   4.   Riaditeľ podáva správu správnej rade centra v súlade s postupom ustanoveným v článku 7.
   5.   V prípade potreby, po vykonaní postupu, ktorý je ustanovený v služobnom poriadku, správna rada môže formou riadne odôvodneného návrhu navrhnúť, aby výbor riaditeľa odvolal.
   6.   V prípade potreby, po vykonaní postupu, ktorý je ustanovený v služobnom poriadku, správna rada môže na návrh riaditeľa navrhnúť formou riadne odôvodneného návrhu, aby výbor zástupcu riaditeľa odvolal. Postup odvolania zástupcu riaditeľa môže iniciovať aj správna rada bez predchádzajúceho návrhu zo strany riaditeľa.
   Článok 8
   Zodpovednosť riaditeľa
   1.   Riaditeľ zodpovedá za právne a inštitucionálne zastupovanie centra, za vykonávanie jeho právomocí a úloh, podľa vymedzenia v dohode a prílohe III k dohode.
   2.   Riaditeľ zodpovedá za to, aby správnej rade predložil na schválenie:
   
               —
            
            
               ročné a viacročné programy činnosti,
            
         
               —
            
            
               ročný rozpočet centra,
            
         
               —
            
            
               výročnú správu,
            
         
               —
            
            
               organizačnú štruktúru, personálnu politiku a organizačnú schému.
            
         3.   Riaditeľ zodpovedá za predloženie ročnej účtovnej závierky správnej rade na prijatie a za jej postúpenie výboru na konečné schválenie. Výbor zodpovedá za udelenie absolutória riaditeľovi za plnenie ročných rozpočtov.
   4.   Riaditeľ ustanoví vnútorné operačné postupy centra a informuje o tom správnu radu.
   Článok 9
   Správna rada
   1.   Správna rada, dozorný orgán zriadený podľa článku 2 ods. 6 písm. a) a ods. 7 prílohy III k dohode, sa skladá zo šiestich členov zo súkromného sektora, z toho traja sú štátni príslušníci AKT a traja štátni príslušníci Európskej únie.
   Týchto šiestich členov vymenuje výbor v súlade s postupmi ním ustanovenými na obdobie najviac päť rokov, s previerkou v polovici obdobia.
   2.   Na zasadnutiach správnej rady sa môže zúčastňovať pozorovateľ z Komisie, Generálneho sekretariátu Rady Európskej únie, sekretariátu AKT, Európskej investičnej banky a zástupca regionálnej organizácie AKT, ktorá má preukázanú prax v sektore súkromného podnikania.
   3.   Členovia správnej rady volia predsedu a podpredsedu na obdobie najviac päť rokov v súlade s ustanoveniami rokovacieho poriadku správnej rady. Miesto predsedu obsadzuje strana (AKT alebo ES), ktorá neobsadzuje miesto riaditeľa centra.
   4.   Správna rada prijíma rozhodnutia jednoduchou väčšinou hlasov prítomných členov alebo ich zástupcov v súlade s ustanoveniami rokovacieho poriadku správnej rady. Každý člen má jeden hlas.
   5.   V prípade rovnosti hlasov rozhoduje hlas predsedu.
   6.   Z každého zasadnutia sa spíše dôverná zápisnica.
   7.   Členovia správnej rady sa zaväzujú, aby ani po ukončení funkcie nepodávali informácie, na ktoré sa vzťahuje služobné tajomstvo. Nebudú vyhľadávať ani prijímať pokyny od tretích strán.
   Správna rada prijíma svoj vlastný rokovací poriadok.
   Článok 10
   Členovia správnej rady
   1.   Osoby vymenované za členov správnej rady majú uznávanú povesť a hlbokú znalosť problémov a cieľov rozvojovej spolupráce medzi AKT a EÚ a postupov a nástrojov ustanovených v dohode.
   2.   Členovia majú prukázanú prax v sektore súkromného podnikania. Svoje činnosti vykonávajú spôsobom, ktorý sa zhoduje s úlohami, ktoré im boli zverené, a cieľmi centra.
   3.   Členovia majú dôkladnú znalosť angličtiny alebo francúzštiny.
   4.   Funkcia člena správnej rady nie je zlučiteľná s akoukoľvek inou činnosťou honorovanou centrom.
   5.   Podniky, v ktorých vlastnia akcie členovia správnej rady, sa nemôžu uchádzať o účasť na programoch a činnostiach, ktoré centrum financuje.
   Článok 11
   Úlohy správnej rady
   1.   Správna rada pozorne dohliada na činnosti centra. Zasadá pravidelne najviac štyrikrát za rok. Rovnako môže zasadať, ak si to vyžaduje výkon jej úloh, na podnet výboru alebo predsedu alebo na žiadosť riaditeľa centra.
   2.   Správna rada:
   
               a)
            
            
               radí riaditeľovi a podporuje ho pri riadení centra a dohliada na správne uplatňovanie pravidiel a cieľov, ktoré ustanovil výbor;
            
         
               b)
            
            
               na návrh riaditeľa centra:
               
                           1.
                        
                        
                           prijíma celkovú stratégiu centra, ktorá sa postupuje výboru na schválenie;
                        
                     
                           2.
                        
                        
                           schvaľuje ročné a viacročné programy činnosti;
                        
                     
                           3.
                        
                        
                           schvaľuje organizačnú štruktúru, personálnu politiku a organizačnú schému;
                        
                     
                           4.
                        
                        
                           schvaľuje prijatie nových zamestnancov do zamestnania a obnovenie, predĺženie alebo ukončenie zmlúv zamestnancov;
                        
                     
                           5.
                        
                        
                           prijíma ročné rozpočty centra, ktoré sa postupujú výboru na schválenie;
                        
                     
                           6.
                        
                        
                           prijíma ročnú účtovnú závierku, ktorá sa postupuje na schválenie výboru, a
                        
                     
                           7.
                        
                        
                           schvaľuje výročné správy a postupuje ich výboru, aby mohol potvrdiť, že činnosti centra sú v súlade s cieľmi ustanovenými pre centrum v dohode a s celkovou schválenou stratégiou;
                        
                     
         
               c)
            
            
               podľa potreby podáva správu výboru o akomkoľvek závažnom probléme, ktorý vznikol pri plnení jej povinností.
            
         3.   Správna rada postupuje ročnú účtovnú závierku na konečné schválenie výboru. Výbor zodpovedá za udelenie absolutória riaditeľovi za plnenie ročných rozpočtov.
   4.   Riaditeľ centra sa zúčastňuje činností správnej rady v poradnej funkcii. Centrum poskytuje správnej rade sekretárske služby.
   5.   Správna rada môže pozvať iných členov riaditeľstva alebo zamestnancov centra a/alebo externých odborníkov, aby vyjadrili svoje stanoviská na osobité otázky.
   6.   Správna rada sa zodpovedá výboru.
   7.   Správna rada vyberie po súťaži z ponúk najmenej troch podnikov špecializovanú audítorskú spoločnosť s medzinárodnou povesťou na obdobie troch rozpočtových rokov. Táto spoločnosť preverí, či sa účtovníctvo zhoduje s medzinárodnými účtovnými štandardami a či presne vyjadruje finančnú situáciu centra. Uvedie tiež, či sa finančné prostriedky centra zodpovedne spravovali.
   Článok 12
   Štáty AKT, členské štáty a Spoločenstvo sú povinné, každý z nich v príslušnom rozsahu, prijať opatrenia potrebné na vykonanie tohto rozhodnutia.
   Článok 13
   Účinnosť
   Toto rozhodnutie nadobúda účinnosť dňom jeho prijatia.
   
      V Bruseli 20. júla 2005
      
         
            Za Výbor veľvyslancov AKT – ES
         
         
            predseda
         
         F. J. WAHNON FERREIRA
         
      
   
   
      (1)  Ú. v. ES L 317, 15.12.2000, s. 3. Dohoda zmenená a doplnená rozhodnutím Rady ministrov AKT – ES č. 1/2003 (Ú. v. EÚ L 141, 7.6.2003, s. 25).